Jeneng pepaké ya iku Abu Abdullah Muhammad ibn Jabir ibn Sinan Al-Battani. Wong Éropah mènèhi jeneng kanthi sebutan AlBategnius. Dhèwèké lair taun 858 M ing cedhaké kutha Battan, Harran. Dhèwèké dikenal minangka ahli astronomi lan matématika kang paing gedhé ing abad pertengahan. Albattani sinau astronomi lan matématika saka bapaké ya iku Jabir Sin’an. Banjur Dhèwèké nerusaké sinauné ing kutha Rakka, ing pinggire Kali Efrat. Ing abad sanga kang pungkasan, Al Battani pindhah menyang Samarra saperlu nyambut gawé nganti ninggal dunya taun 920 M. Al Battani kasil ngitung cacahing dina sajeroning setaun (taun Masèhi) kanthi dhedhasar itungan wektu kang digunakaké bumi anggoné muteri srengéngé, ya iku 365 dina, 5 jam, 46 menit, lan 24 detik. Dadi, panentuan cacah 365 dina ing setaun dudu angger-anggeran, nanging dhedhasar itungan kanthi setiti. Minangka ilmuwan, Al Battani nulis akèh ngenani buku astronomi kang paling dipercaya déning masarakat. Ing abad pertengahan, wong-wong Éropah nganggo panemon iki nganti abad pencerahan.